Toyota wys sy staal by jamboreeDie 41ste Toyota Rust de Winter Jamboree kon uiteindelik plaasvind ná die afgelope twee jaar se inperkings alle planne in die wiele gery het. Van die 135 voertuie wat ingeskryf het vir vanjaar se kompetisie, was daar 54 Toyotas. Toyota was ook vir die 29ste keer die titelborg van die jamboree, ŉ kompetisie waar gesinne bymekaar kon kom om tyd saam deur te bring. Lettie Labuschagne en Brendon Staniforth Lettie Labuschagne, algemene bestuurder vir bemarking en kommunikasie by Toyota Suid-Afrika, het saam met haar gesin ŉ paar mense van die media en die Toyotaholics-klub gehuisves. “Ons as Toyota is die verteenwoordigendste handelsmerk by die jamboree, en dit is altyd lekker om interaksie met kliente te hê en hul liefde en lojaliteit vir die handelsmerk te ervaar. Toyota is die markleier in Suid-Afrika en as ŉ mens so in die kampterrein by Rust de Winter rondgekyk het, was dit ŉ bewys hiervan.” Die formaat van die jamboree behels tien hindernisse in ŉ gimkana-formaat wat op die eerste dag getrotseer moes word. Op dag twee het mededingers die strawwe bergroete aangedurf. Dit is twee roetes wat oor ongeveer 30 km strek oor die berge naby Rust de Winter in Limpopo. Toyota het vier joernaliste, hul gade en kinders genooi. Drie van ons het met Fortuners gery, en een met ŉ Hilux. Dit was ek, my vrou en drie kinders van Maroela Media, Jaco van der Merwe, sy vrou en twee dogters van The Citizen, Lawrence Mienie, sy vrou en twee dogters van Auto Trader en Willem van de Putte en sy vrou van IOL. Elke jaar ding die mediaverteenwoordigers met mekaar mee om te sien wie die wenner is. Philip en Alicia Volschenk Tydens die gimkana Saterdag was ek erg bekommerd. Jaco se vrou, Marnelle, het bestuur en dit het gelyk of die een wat nié ŉ motorjoernalis is nie die res van ons gaan uitstof. Die laaste twee hindernisse het haar egter baasgeraak en sodoende het ek en my vrou koning gekraai en ons prys is om 1 Oktober teen die Kaapstad-media by Atlantis se pretdag te gaan meeding. Die algehele wenners van die Rust de Winter Jamboree was Philip en Alicia Volschenk. Een van hul pryse is om ook by Atlantis te gaan meeding.